《周评事母墓有横塘烟霭之景邀余赋》
明代·张泰

陇外横塘带曲堤，春深烟霭正凄迷。浮林晓入寒松湿，到野晴和碧草齐。

远水长云悲鹤去，空山易暝乳乌啼。花舆几度游魂在，肠断蘋香浦日西。

作者简介：（1436—1480）苏州府太仓人，字亨父，号沧州。少与同里陆釴、陆容齐名，号称“娄东三凤”。天顺八年进士，授检讨，迁修撰。恬淡自守。诗名亚李东阳，弘治间艺苑皆称李怀麓、张沧州。书法亦翩翩可喜。有《沧州集》。